Klaasikillu seiklus

Ma ei tea, mitmendat korda ma oma lugu teistele kildudele nüüd rägin. Aga mis siis ikka - kui viitsivad, las siis kuulavad.

Alustasin: „Ma sündisin eelmisel suvel ilusa ja särava klaasikilluna. Elul polnud midagi viga. Aga loomadel, eriti pererahva tubastel lemmikutel, on alati vaja igasse kohta ronida ja seal veidi tuuseldada.

Ühel õhtul langesin ka mina saatuse ohvriks ning kodune kiisuke, see vana ja paks kõuts, hüppas kapiservale ja kukutas mu alla. Lebasin meelemärkuseta.“

Silmitsesin kuulajaid. Minu otsa vaatasid ootusärevad silmapaarid.

Jätkasin: „Kui tulin teadvusele, ei tundnud ma kohta, kus viibisin. Minuga polnud keegi sõbralik. Nad olid justkui eluaeg minu vihavaenlased olnud. Üks purgikaas ümises omaette nurgakeses lauluviisi. Ma olin päevast väsinud ja uni tikkus vägisi silma. Hommikul ärgates ei olnud jälle võimalik ümbrusest aru saada. Kõik mu ümber olid võõrad. Igatsesin oma endist kodu, pererahvast, tõsi – isegi kõutsist tundsin ma puudust. Päevad olid täis igatsust. Olin kohutavalt õnnetu!“

Neelatasin pisaraid. Neid päevi isegi meenutada oli nukker. Pisaratest võitu saades alustasin taas väriseva häälega: „Aeg möödus. Möödusid kuud: võib-olla kaks; äkki kolm. Tutvusin mõne sõbraliku killuga.“

Mu hääl ei värisenud enam ja ma jätkasin nüüd juba julgemalt: „Sõpradega koos oli tore ja aeg lendas. Kuid miski pole igavene ja mul tuli ka nendest sõpradest lahkuda. Ma ei osanud arvata, et siin ootavad mind sellised sõbrad nagu olete teie. Vähemalt mitte peale selliseid seiklusi. Aga siin ma nüüd olen!“

Ma olen õnnelik! Elul pole jälle midagi viga. Mu parimad sõbrad on minu lähedal. Ma elan sõbralike ja hoolivate kaaslaste keskel. Elan maailma parimas klaasmaailmas – klaasvitraažis.

Gudrun Martin

5. klass

Suuremõisa Lasteaed-Põhikool

Juhendaja: Jaana Omann

Tel: 5109665, jaana.omann@gmail.com